አዲስ አበባን ውብ ፣ ጽዱ እና ለኑሮ የተመቸች ለማድረግ ሁሉም በተነሳሽነት ሊሰራ እንደሚገባ ተጠቆመ
አዲስ አበባ፦ አዲስ አበባን ውብ ፣ ጽዱ እና ለኑሮ የተመቸች ከተማ ለማድረግ ሁሉም በተነሳሽነት እና በቆራጥነት ሊሠራ እንደሚገባ ምክትል ከንቲባ ወ/ሮ አዳነች አቤቤ አመለከቱ ።ምክትል ከንቲባዋ ትናንት በተቀናጀ የከተማ ውበት ፣አረንጓዴ ልማት፣ በከተማ ግብርና እና በደረቅ ቆሻሻ አሰባሰብ የሰለጠኑ ከ28 ሺ በላይ ዜጎችን ወደ ስራ ለማሰማራት በተዘጋጀ መርሐግብር ላይ እንዳስታወቁት፣ ለ28 ሺህ 162 ዜጎች በተቀናጀ የከተማ ውበት ፣አረንጓዴ ልማት ፣ በከተማ ግብርና፣ በደረቅ ቆሻሻ አሰባሰብ እና በሌሎች የስራ ዘርፎች ወጣቶችን ለማሰማራት የቅድመ ዝግጅት ሲሰራ ቆይቷል።አዲስ አበባ የአገራችን እና የአፍሪካ መዲና እንዲሁም የተለያዩ ዓለምአቀፍ ተቋማት መቀመጫ ናት ያሉት ወ/ሮ አዳነች፣ የከተማዋን ትልቅነት ለማረጋገጥ በሁሉም ቦታዎች ውብ፣ ጽዱ እና ለኑሮ የተመቻቸ ለማድረግ ሁሉም በተነሳሽነት እና በቆራጥነት ሊሠራ እንደሚገባ አመልክተዋል።የስራ እድል ከተፈጠረላቸው 28ሺ 162 ዜጎች 53.3 በመቶ ሴቶች መሆናቸው የገለፁት ምክትል ከንቲባዋ፣ ለስራው 5 ሚሊዮን ካሬ መሬት ዝግጁ መደረጉን ገልጸዋል ።ለአጠቃላይ ስራ ማስኬጃ ከ 1 ቢሊዮን ብር በላይ ከተማ አስተዳደሩ በጀት መመደቡንም አስታውቀዋል ።ከስራ ስምሪት በኋላ ምክትል ከንቲባ ወ/ሮ አዳነች አቤቤ እና የከተማ አስተዳደሩ ከፍተኛ የሥራ ኃላፊዎች ጋር በመሆን በፓስተር አደባባይ ችግኝ የተከሉ ሲሆን አደባባዩን ለሚያለሙ ወጣቶች አስረክበዋል ።በአበበ በቂላ ስታዲየም በተካሄደው በዚሁ ሥነሥርአት ላይ የከተማ አስተዳደሩ ከፍተኛ የስራ ኃላፊዎች ተገኝተዋል

አዲስ ዘመን ጥር 2 ቀን 2013 ዓ.ም

